宁戚饭牛赋（以取贤在牛口之下为韵）
纥干俞 (Tang)
惟彼宁戚兮。既贫且窭。迹未出于樵夫。身尚同于牧竖。劬劳日夕。顿冒风雨。苟直道而退让。不非义而进取。执以绠索。积诸岁年。饭以露草。饮之灵泉。处东皋之田。同无得而乃得。居南山之石。常思贤以荐贤。高节弥坚。洁操无改。扣角之音虽倦。立身之志恒在。游乎绿野。息以青畴。云霞掩暧。山川阻修。异董生之乘马。同巢父之饮牛。栖息歧路。蹉跎垄亩。衣褐不足蔽其骭。糠秕不足充其口。心常想于青云。貌恐迟于皓首。彊于学也以待问。藏其器焉以俟时。独商歌而奚谓。思齐君而听之。君乃问旃。知其在野。君臣从此而道合。理化以之而相假。才足堪于辅佐。位宁卑于庸下。